**Pasvalio rajono savivaldybės taryba**

**Sprendimas**

**Dėl PASVALIO RAJONO Grūžių vaikų globos namų PAVADINIMO PAKEITIMO IR NUOSTATŲ PATVIRTINIMO**

2023 m. vasario d. Nr. T1-

Pasvalys

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi, Lietuvos Respublikos civilinio kodekso 2.43 straipsniu, Lietuvos Respublikos biudžetinių įstaigų įstatymo 4 straipsnio 3 dalies 1 punktu, 6 straipsnio 5 dalimi, įgyvendindama Pasvalio rajono Grūžių vaikų globos namų nuostatų, patvirtintų Pasvalio rajono savivaldybės tarybos 2011 m. spalio 26 d. sprendimu Nr. T1-125 „Dėl Pasvalio rajono Grūžių vaikų globos namų nuostatų patvirtinimo“ (Pasvalio rajono savivaldybės tarybos 2017 m. rugsėjo 27 d. sprendimo Nr. T1-188 redakcija), 49 punktą, Pasvalio rajono Grūžių vaikų globos namų pertvarkos 2018–2020 metų veiksmų planą, patvirtintą Pasvalio rajono savivaldybės tarybos 2018 m. balandžio 25 d. sprendimu Nr. T1-86 „Dėl Pasvalio rajono Grūžių vaikų globos namų pertvarkos 2018–2020 metų veiksmų planą patvirtinimo“(su visais aktualiais pakeitimais), Pasvalio rajono savivaldybės taryba nusprendžia:

1. Pakeisti Pasvalio rajono Grūžių vaikų globos namų pavadinimą ir jį vadinti Pasvalio rajono paramos šeimai centru.
2. Patvirtinti Pasvalio rajono paramos šeimai centro nuostatus (pridedama).

3. Pripažinti netekusiu galios Pasvalio rajono savivaldybės tarybos 2011 m. spalio 26 d. sprendimą Nr. T1-125 „Dėl Pasvalio rajono Grūžių vaikų globos namų nuostatų patvirtinimo“ (Pasvalio rajono savivaldybės tarybos 2017 m. rugsėjo 27 d. sprendimo Nr. T1-188 redakcija).

4. Įpareigoti Pasvalio rajono Grūžių vaikų globos namų direktorių:

4.1. pranešti vieną kartą viešai arba visiems įstaigos kreditoriams raštu apie įstaigos pavadinimo pakeitimą iki įregistruojant pavadinimo pakeitimą Juridinių asmenų registre;

4.2. Pasvalio rajono paramos šeimai centro nuostatus pateikti teisės aktų nustatyta tvarka Juridinių asmenų registrui;

4.3. teisės aktų nustatyta tvarka įspėti Pasvalio rajono Grūžių vaikų globos namų darbuotojus apie būtinųjų darbo sutarties sąlygų pakeitimą.

5. Nustatyti, kad:

5.1. sprendimas skelbiamas Teisės aktų registre ir Pasvalio rajono savivaldybės interneto svetainėje www.pasvalys.lt;

5.2. sprendimo 1, 2, 3 punktai įsigalioja 2023 m. kovo 1 d.;

5.3. sprendimo 4 punktas įsigalioja kitą dieną po sprendimo oficialaus paskelbimo Teisės aktų registre.

Sprendimas per vieną mėnesį gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras

Parengė

Vyriausioji specialistė

Danguolė Brazdžionienė

2023-01-09 tel. 8 610 60 408

Suderinta DVS Nr. RTS-16

PATVIRTINTA

Pasvalio rajono savivaldybės tarybos

2023 m. vasario d sprendimu Nr. T1-

**PASVALIO RAJONO PARAMOS ŠEIMAI CENTRO NUOSTATAI**

**I SKYRIUS**

**BENDROSIOS NUOSTATOS**

1. Pasvalio rajono paramos šeimai centro nuostatai (toliau – Nuostatai) reglamentuoja Pasvalio rajono paramos šeimai centro (toliau – Centras) teisinę formą, priklausomybę, savininką, savininko teises ir pareigas įgyvendinančią instituciją, buveinę, veiklos rūšis, tikslą, funkcijas ir teises, Centro veiklos organizavimą ir valdymą, vaiko, likusio be tėvų globos, apgyvendinimą, darbuotojų priėmimą į darbą, jų darbo apmokėjimo tvarką, lėšų šaltinius, jų naudojimo tvarką, Centro veiklos priežiūrą, reorganizavimo, likvidavimo ar pertvarkymo tvarką.

2. Centras yra socialinių paslaugų įstaiga, kurios paskirtis – teikti socialinės globos, bendrąsias ir specialiąsias socialinės priežiūros paslaugas.

3. Centras savo veikloje vadovaujasi Lietuvos Respublikos įstatymais, Vyriausybės nutarimais, Lietuvos Respublikos socialinės apsaugos ir darbo ministro įsakymais, Pasvalio rajono savivaldybės (toliau – Savivaldybė) institucijų teisės aktais, šiais Nuostatais, kitais teisės aktais.

4. Įstaigos oficialus pavadinimas – Pasvalio rajono paramos šeimai centras.

5. Centro teisinė forma – biudžetinė įstaiga.

6. Centro savininkas – Pasvalio rajono savivaldybė, kodas 111101496, adresas – Vytauto Didžiojo aikštė 1, LT-39143 Pasvalys.

7. Centro savininko teises ir pareigas įgyvendinanti institucija Savivaldybės taryba, kurios kompetencija apibrėžta Lietuvos Respublikos biudžetinių įstaigų, Lietuvos Respublikos vietos savivaldos ir kituose įstatymuose bei šiuose Nuostatuose.

8. Centras yra juridinis asmuo, turintis antspaudą su savo pavadinimu, atsiskaitomąją ir kitas sąskaitas Lietuvos Respublikoje įregistruotose banko įstaigose.

9. Centro buveinė – Kalno g. 5, Grūžių k., Vaškų sen., Pasvalio r., LT-39362. Centras įregistruotas Juridinių asmenų registre, kodas – 169250587. Centrui priklauso bendruomeniniai vaikų globos namai adresu: Kalno g. 63, Pasvalys, LT-39121. Centras yra paramos gavėjas.

**II SKYRIUS**

**VEIKLOS RŪŠYS**

10. Centro veiklos rūšys:

10.1. kita stacionarinė globos veikla, kodas 87.90;

10.2. kita, nesusijusi su apgyvendinimu, socialinio darbo veikla, kodas 88.90;

10.3. kita niekur kitur nepriskirta, nesusijusi su apgyvendinimu socialinio darbo veikla, kodas 88.99;

10.4. kita apgyvendinimo veikla, kodas 55.90;

10.5. kitas, niekur kitur nepriskirtas, švietimas, kodas 85.59;

10.6. švietimui būdingų paslaugų veikla – 85.60;

10.6. kitas, niekur kitur nepriskirtas, keleivinis sausumos transportas, kodas 49.39;

10.7. bibliotekų ir archyvų veikla, kodas 91.01.

**III SKYRIUS**

**CENTRO TIKSLAI, FUNKCIJOS IR TEISĖS**

11. Centro tikslai:

11.1. užtikrinti likusio be tėvų globos vaiko (toliau – vaikas) globos (rūpybos), ugdymo, sveikatos, socialines paslaugas, sudaryti jam tinkamas artimas šeimai gyvenimo sąlygas ir aplinką, kurioje jis galėtų saugiai augti, tobulėti ir pasiruošti savarankiškam gyvenimui bendruomenėje, užtikrinti ir organizuoti vaikui bendruomenines socialines paslaugas, atitinkančias individualius vaiko poreikius ir skatinančias vaiko savarankiškumą, visapusišką dalyvavimą visuomenėje bei socialinę įtraukti, užtikrinti vaiko teisių ir teisėtų interesų apsaugą ir jam atstovauti;

11.2. užtikrinti bendrąsias ir specialiąsias socialinės priežiūros paslaugas:

11.2.1. intensyvios krizių įveikimo pagalbos;

11.2.2. palydėjimo paslaugų teikimą jaunuoliams Savivaldybėje.

12. Centro funkcijos:

12.1. įgyvendinti vaiko globėjo (rūpintojo) ir vaiko atstovo pagal įstatymą teises bei pareigas, ginti globojamo (rūpinamo) vaiko asmenines, turtines teises ir teisėtus interesus bei jam atstovauti;

12.2. ugdyti motinoms ir tėvams pozityvios tėvystės įgūdžius, sudaryti sąlygas socializacijai, mokymuisi, darbo paieškai, modeliuoti tėvų elgesį su vaikais, mokyti namų ūkio tvarkymo, šeimos biudžeto planavimo, formuoti, ugdyti ir palaikyti kasdienio gyvenimo įgūdžius;

12.3. organizuoti ir koordinuoti palydėjimo paslaugų teikimą jaunuoliams Savivaldybėje;

12.4. organizuoti vaiko laikinąją priežiūrą;

12.5. bendradarbiauti su:

12.5.1. valstybės ir savivaldybių institucijomis ir įstaigomis, nevyriausybinėmis organizacijomis socialinių paslaugų teikimo vaikui ir jo šeimai procese, siekiant vaiko gerovės;

12.5.2. vaiko tėvaisir kitais jo artimaisiais giminaičiais, siekiant atkurti ar palaikyti tarpusavio ryšius, sudarančius prielaidas globojamam (rūpinamam) vaikui grįžti į tėvų šeimą;

12.6. administruoti globotinių (rūpintinių) turtą, tvarkyti iš globojamo (rūpinamo) vaiko turto gaunamų pajamų ir išlaidų apskaitą, jeigu nėra paskirtas kitas turto administratorius, priimti arba atsisakyti priimti palikimą vaiko vardu, vadovaujantis Lietuvos Respublikos civilinio kodekso ir Lietuvos Respublikos civilinio proceso kodekso nuostatomis bei socialinės apsaugos ir darbo ministro įsakymu patvirtintomis Globojamo (rūpinamo) vaiko turto globos (rūpybos) administravimo ir palikimo priėmimo rekomendacijomis;

12.7. teisės aktų nustatyta tvarka patikėjimo teise valdyti, naudoti Savivaldybės turtą ir juo disponuoti;

12.8. vykdyti organizacinę, ūkinę ir finansinę veiklą;

12.9. užtikrinti Savivaldybės biudžeto, Valstybės biudžeto specialiosios tikslinės dotacijos, specialiųjų lėšų ir kitų lėšų efektyvų panaudojimą pagal paskirtį, materialinių vertybių apskaitą;

12.10. teisės aktų nustatyta tvarka vesti buhalterinę apskaitą ir rengti statistines ataskaitas ir kitą informaciją, teikti Savivaldybės administracijai;

12.11. atlikti kitas įstatymų, Lietuvos Respublikos Vyriausybės nutarimų ir kitų teisės aktų nustatytas funkcijas.

13. Centras, vykdydami savo funkcijas, turi teisę:

13.1. turėti sąskaitas bankuose įstatymų nustatyta tvarka;

13.2. gauti iš valstybės ir savivaldybės institucijų bei įstaigų, nevyriausybinių organizacijų informaciją, išvadas, pasiūlymus, kitokią medžiagą, kurios reikia sprendžiant Centro kompetencijai priskirtus klausimus;

13.3. teikti atitinkamoms valstybės ir savivaldybės institucijoms bei įstaigoms pasiūlymus dėl vaiko teisių apsaugos, vaikų globos (rūpybos), įvaikinimo ir socialinių paslaugų teikimo;

13.4. teisės aktų nustatyta tvarka sudaryti sutartisprisiimti įsipareigojimus;

13.5. pasitelkti savo darbui reikalingus specialistus;

13.6. jungtis į tarptautines ir Lietuvos ne pelno organizacijas, dalyvauti jų veikloje;

13.7. pirkti ar kitaip įsigyti turtą, jį valdyti;

13.8. gauti paramą Lietuvos Respublikos labdaros ir paramos įstatymo nustatyta tvarka;

13.9. skelbti priemonių įgyvendinimo konkursus;

13.10. organizuoti studentų (mokinių) praktikos atlikimą, savanorių darbą, viešųjų darbų atlikimą Centre;

13.11. Centras gali turėti kitas Lietuvos Respublikos įstatymų ir kitų teisės aktų suteiktas teises.

**IV SKYRIUS**

**CENTRO VEIKLOS ORGANIZAVIMAS IR VALDYMAS**

14. Centras turi administraciją ir šiuos struktūrinius padalinius:

14.1. Šeimos krizių centras (toliau – Krizių centras);

14.2. Bendruomeniniai vaikų globos namai (toliau – BVGN).

15. Padalinių nuostatus tvirtina Centro direktorius. Padalinių darbą organizuoja ir už jų veiklą atsako padalinių vadovai – vyriausieji socialiniai darbuotojai.

16. Šeimos krizių centre:

16.1. užtikrinama saugi aplinka asmenims ir jų vaikams (toliau – asmuo), patekusiems į krizinę situaciją (nukentėjusiems nuo gaisro ir pan.), patyrusiems stiprius emocinius išgyvenimus ar išgyvenantiems krizę (vienišoms ir besilaukiančioms moterims, nukentėjusiems nuo smurto artimoje aplinkoje, prekybos žmonėmis, prostitucijos ir kt.), suteikiant palaikymą ir konsultacijas bei skatinant atkurti savarankiškumą, prarastus socialinius ryšius su supančia aplinka;

16.2. teikiamos bendrosios ir akredituotas socialinės priežiūros paslaugos:

16.2.1. bendrosios socialinės paslaugos: informavimo, konsultavimo, tarpininkavimo ir atstovavimo, sociokultūrines, transporto organizavimo;

16.2.2. akredituotos socialinės priežiūros paslaugos: intensyvios krizių įveikimo pagalbos, palydėjimo paslauga jaunuoliams.

16.3. Socialinės priežiūros paslaugos yra mokamos vadovaujantis Lietuvos Respublikos Vyriausybės patvirtintu Mokėjimo už socialines paslaugas tvarkos aprašu ir Savivaldybės tarybos patvirtinta tvarka.

17. Bendruomeniniai vaikų globos namai užtikrina globojamam (rūpinamam) ir šiuose namuose apgyvendintam vaikui globos (rūpybos), ugdymo, sveikatos, socialines paslaugas, sudaro jam tinkamas artimas šeimai gyvenimo sąlygas ir aplinką, kurioje jis galėtų saugiai augti, tobulėti ir pasiruošti savarankiškam gyvenimui bendruomenėje, užtikrina ir organizuoja vaikui bendruomenines socialines paslaugas, atitinkančias individualius vaiko poreikius ir skatinančias vaiko savarankiškumą, visapusišką dalyvavimą visuomenėje bei socialinę įtrauktį, užtikrina vaiko teisių ir teisėtų interesų apsaugą ir jam atstovauja.

18. Centro veiklos organizavimo teisinis pagrindas yra metinis veiklos planas, tvirtinamas Centro direktoriaus, skelbiamas Centro interneto svetainėje.

19. Centrui vadovauja direktorius, kurį teisės aktų nustatyta tvarka skiria į pareigas ir atleidžia iš jų, įgyvendina kitas funkcijas, susijusias su darbo santykiais, Savivaldybės meras. Didžiausią leistiną Centro pareigybių (etatų) skaičių ir darbo užmokesčio fondo dydį nustato Savivaldybės taryba.

20. Direktorius:

20.1. vykdo Lietuvos Respublikos biudžetinių įstaigų įstatyme jam nustatytas pareigas;

20.2. organizuoja Centro veiklą ir atsako už jo tikslų ir uždavinių įgyvendinimą bei funkcijų atlikimą;

20.3. leidžia įsakymus, organizuoja ir kontroliuoja jų vykdymą;

20.4. tvirtina Centro struktūrą, Centro padalinių nuostatus, darbuotojų pareigybių sąrašą, pareigybių aprašymus, vidaus tvarkos taisykles, teikiamų paslaugų sąrašą, individualius socialinės globos planus ir kitus vidaus organizacinius dokumentus;

20.5. teisės aktų nustatyta tvarka priima į darbą ir atleidžia iš jo Centro darbuotojus, nustato tarnybinius atlyginimus, juos skatina, atlieka kitas personalo valdymo funkcijas;

20.6. rengia ir tvirtina darbuotojų atestacijos ir kvalifikacijos kėlimo planus, skatina Centro darbuotojus kelti profesinę kvalifikaciją ir atestuotis;

20.7. yra asignavimų valdytojas ir vykdo pavestas pareigas, vadovaudamasis Lietuvos Respublikos biudžeto sandaros įstatymu. Teisės aktų nustatyta tvarka valdo, naudoja Centro turtą, lėšas ir jais disponuoja, užtikrina optimalų jų valdymą ir naudojimą, vykdo su tuo susijusias finansines operacijas, įgaliojimus ir kitus dokumentus;

20.8. teisės aktų nustatyta tvarka veikia Centro vardu, atstovauja jo interesams visose įstaigose bei organizacijose, pasirašo sutartis;

20.9. teikia Savivaldybės tarybai tvirtinti didžiausią leistiną darbuotojų skaičių, metinę veiklos ataskaitą, teikiamų paslaugų įkainius, socialinės globos kainą ir kitas normas, nustatytas Lietuvos Respublikos teisės aktuose Centro veiklos vykdymui;

20.10. inicijuoja Centro savivaldos institucijų sudarymą ir skatina jų veiklą, organizuoja paslaugų gavėjų ir paslaugų teikėjų susirinkimus;

20.11. sudaro sutartis su paslaugų gavėjais;

20.12. rengia Centro metinį veiklos planą;

20.13. atlieka kitas įstatymų ir kitų teisės aktų jam nustatytas funkcijas, reikalingas Centro veiklai organizuoti.

21. Centro direktorius atsako už buhalterinės apskaitos organizavimą, ataskaitų rengimą ir pateikimą laiku Savivaldybės administracijai ir kitoms institucijoms, pagal teisės aktų nustatytus reikalavimus.

22. Centro direktoriui sergant, išvykus į komandiruotę, atostogų metu ar nesant darbe dėl kitų pateisinamų priežasčių, jo funkcijas atlieka direktoriaus pavaduotojas socialiniams reikalams, nesant jo – Savivaldybės mero paskirtas asmuo.

23. Centro darbuotojų darbo funkcijos ir atsakomybė nustatyti jų pareigybių aprašymuose.

**V SKYRIUS**

**VAIKO APGYVENDINIMAS BVGN, IŠLEIDIMAS LAIKINAI SVEČIUOTIS BEI IŠVYKIMAS**

24. BVGN gali būti apgyvendinamas vaikas, vaikas su negalia, kuriam reikalinga globa (rūpyba), bet laikinoji globa (rūpyba) dar nenustatyta arba jau nustatyta laikinoji ar nuolatinė globa (rūpyba).

25. Apgyvendinamo vaiko amžius – nuo 3 iki 18 metų, išskirtiniais atvejais, teisės aktų nustatyta tvarka, nuo gimimo iki 3 metų amžiaus.

26. Esant jaunuolio motyvuotam prašymui ir Savivaldybės tarybos sprendimui, gali būti sudaryta galimybė likti gyventi, iki jis baigs bendrojo lavinimo, profesinio ugdymo ar specialiuosius ugdymosi poreikius užtikrinančias programas, tačiau ne ilgiau kaip iki 21 metų amžiaus.

27. Gyvenamoji aplinka yra kuriama pagal šeimai artimos aplinkos modelį, vadovaujantis Socialinėmis globos normomis.

28. Vaikui laikinoji globa (rūpyba) BVGN pradedama teikti gavus Savivaldybės administracijos direktoriaus įsakymą, nuolatinė globa (rūpyba) – gavus teismo nutartį.

29. BVGN, įvertinęs vaiko poreikius, aplinkybes, pasekmes ir nustatęs, kad negali užtikrinti vaiko poreikių ir sukurti jam emociškai palankios aplinkos, atsižvelgdamas į geriausius vaiko interesus, apie tai praneša VVTAĮT ir Savivaldybei.

30. Vaiko išvykimas ir svečiavimasis vykdomas vadovaujantis Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos direktoriaus patvirtintu tvarkos aprašu bei įstaigos priimtais teisės aktais.

**VI SKYRIUS**

**DARBUOTOJŲ PRIĖMIMAS, ATLEIDIMAS BEI DARBO APMOKĖJIMAS**

31. Darbuotojus skiria į pareigas ir atleidžia iš jų, skatina, atlieka kitas personalo valdymo funkcijas Centro direktorius Lietuvos Respublikos darbo kodekso bei kitų teisės aktų nustatyta tvarka.

32. Savivaldybės taryba nustato didžiausią leistiną pareigybių (etatų) skaičių, darbo užmokesčio fondo dydį.

33. Centro darbuotojų darbo užmokestį, priemokas neviršijant darbo užmokesčio fondui skirtų lėšų, nustato Centro direktorius įstatymų ir kitų teisės aktų nustatyta tvarka.

**VII SKYRIUS**

**CENTRO TURTAS, LĖŠOS, JŲ NAUDOJIMO TVARKA, FINANSINĖS VEIKLOS KONTROLĖ, CENTRO VEIKLOS PRIEŽIŪRA, ATSAKOMYBĖ**

34. Centro turtą valdo, naudoja ir juo disponuoja Lietuvos Respublikos įstatymų ir kitų teisės aktų nustatyta tvarka.

35. Centro finansavimo šaltiniai yra:

35.1. Lietuvos Respublikos valstybės biudžeto lėšos;

35.2. Savivaldybės biudžeto lėšos;

35.3. fondų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos, tikslinės paskirties lėšos pagal pavedimus;

35.4. kitos teisėtai įgytos lėšos.

36. Lėšos naudojamos teisės aktų nustatyta tvarka.

37. Vaiko išlaikymui į Centro banko sąskaitą gaunamos lėšos turi būti panaudotos vaiko interesams įstatymų nustatyta tvarka.

38. Centro buhalterinė apskaita organizuojama ir finansinių ir biudžeto vykdymo ataskaitų rinkiniai sudaromi ir teikiami Lietuvos Respublikos buhalterinės apskaitos įstatymo, Lietuvos Respublikos viešojo sektoriaus atskaitomybės įstatymo ir kitų teisės aktų nustatyta tvarka.

39. Socialinės globos paslaugų kokybę vertina, prižiūri ir kontroliuoja Socialinių paslaugų priežiūros departamentas prie Socialinės apsaugos ir darbo ministerijos (toliau – SPPD), vaiko globos (rūpybos) priežiūrą vykdo VVTAĮT, veiklos priežiūrą vykdo Savivaldybės administracija.

40. Centro finansinės veiklos kontrolę atlieka Valstybės kontrolės tarnyba, SPPD, Savivaldybės kontrolės ir audito tarnyba, Savivaldybės administracijos Centralizuotas vidaus audito skyrius.

41. Centras tvarko iš paramos teikėjų gautų pinigų ir materialinių vertybių apskaitą, teikia informaciją valstybinėms ir savivaldybės institucijoms, vykdančioms finansinės veiklos kontrolę ir tvarkančioms atskaitomybę, informaciją apie gautą ir suteiktą paramą.

42. Centro direktorius ir darbuotojai atsako už Lietuvos Respublikos įstatymų, kitų teisės aktų, pareiginių instrukcijų vykdymą.

43. Už padarytus teisės pažeidimus Centro direktoriui ir darbuotojams gali būti taikoma drausminė, administracinė, civilinė atsakomybė.

**VIII SKYRIUS**

**BAIGIAMOSIOS NUOSTATOS**

44. Informacija apie Centro veiklą, kurią, remiantis Nuostatais ir Lietuvos Respublikos teisės aktais, reikia skelbti viešai, pateikiama Centro interneto svetainėje.

45. Centro nuostatus, jų pakeitimus tvirtina Savivaldybės taryba. Patvirtinti nuostatai, jų pakeitimai įsigalioja nuo jų įregistravimo Juridinių asmenų registre įstatymų nustatyta tvarka.

46. Centras Lietuvos Respublikos įstatymų ir kitų teisės aktų nustatyta tvarka reorganizuojamas, likviduojamas, pertvarkomas Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_

Pasvalio rajono savivaldybės tarybai

**AIŠKINAMASIS RAŠTAS**

**Dėl PASVALIO RAJONO Grūžių vaikų globos namų PAVADINIMO PAKEITIMO IR NUOSTATŲ PATVIRTINIMO**

2023 m. sausio 9 d.

Pasvalys

**1. Sprendimo projekto rengimo pagrindas.** Įgyvendinus Pasvalio rajono Grūžių vaikų globos namų (toliau - Globos namai) pertvarkos 2018–2023 metų veiksmų plano nuostatas, pasikeitė Globos namų struktūra (atsiranda naujas padalinys – Bendruomeniniai vaikų globos namai), pradėtos teikti naujos akredituotos socialinės priežiūros paslaugos (intensyvi krizių įveikimo pagalba, palydėjimo paslauga jaunuoliam), todėl reikalinga parengti naujus teisės aktus reglamentuojančius Globos namų veiklą.

**2. Sprendimo projekto tikslai ir uždaviniai.**. Parengti Pasvalio rajono Grūžių vaikų globos namų naujus nuostatus ir pakeisti Globos namų pavadinimą, kaip buvo numatyta. Pasvalio rajono Grūžių vaikų globos namų pertvarkos 2018–2023 metų veiksmų plane.

**3. Kokios siūlomos naujos teisinio reguliavimo nuostatos ir kokių rezultatų laukiama.**

Savivaldybės tarybos sprendimo projektas nustato aiškią Globos namų struktūrą, padalinių priklausomumą, veiklą, socialinės globos ir specialiųjų socialinės priežiūros paslaugų teikimą

**4. Skaičiavimai, išlaidų sąmatos, finansavimo šaltiniai**.

Sprendimo įgyvendinimui papildomų lėšų nereikės.

**5. Numatomo teisinio reguliavimo poveikio vertinimo rezultatai** (jeigu rengiant sprendimo projektą toks vertinimas turi būti atliktas ir jo rezultatai nepateikiami atskiru dokumentu), **galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Priėmus sprendimo projektą, neigiamų pasekmių nenumatoma.

**6. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti.**

Priimti papildomų teisės aktų nereikia.

**7. Sprendimo projekto antikorupcinis vertinimas.**

Parengtas.

**8. Sprendimo projekto iniciatoriai ir** **asmuo atsakingas už sprendimo vykdymo kontrolę.**

Iniciatorius – Socialinės paramos ir sveikatos skyrius. Atsakingas už sprendimo vykdymo kontrolę asmuo **–** Skyriaus vedėja Ramutė Ožalinskienė.

Vyriausioji specialistė Danguolė Brazdžionienė